ลีสซิ่งกสิกรฯเบนเข็มเจาะรถขนส่ง
ลีสซิ่งกสิกรไทยหันเจาะปล่อยกู้รถบรรทุกขนส่ง พยุงสินเชื่อเช่าซื้อโตบวก 1.5%
5 ส.ค. 2558

ลีสซิ่งกสิกรไทยหันเจาะปล่อยกู้รถบรรทุกขนส่ง พยุงสินเชื่อเช่าซื้อโตบวก 1.5% 
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย เปิดเผยว่า บริษัทปรับกลยุทธ์ทางธุรกิจในครึ่งหลังปี 2558 โดยเน้นปล่อยสินเชื่อผู้แทนจำหน่ายรถยนต์ลูกค้าภาคธุรกิจและตลาดรถบรรทุก ที่ปัจจุบันมีสัดส่วนเพียง 19% ของพอร์ตสินเชื่อ เนื่องจากครึ่งปีแรกยอดขายรถยนต์ประเภทดังกล่าวเติบโต 12.1% โดยเฉพาะกลุ่มรถบรรทุกภาคขนส่งระหว่างประเทศลุ่มแม่น้ำโขงที่ยังเติบโตได้ดีจากการค้าชายแดน ส่วนบิ๊กไบค์ที่เคยบุกเน้น ขณะนี้ชะลอลงไป เพราะเป็นช่วงหน้าฝน และคาดว่ายอดขายจะกลับมาช่วงไตรมาส 4
นอกจากนี้ คาดว่าครึ่งหลังของปียอดขายรถยนต์ขนาด 1,500 ซีซีขึ้นไปจะเพิ่มขึ้น จากการที่ค่ายรถยนต์เร่งอัดแคมเปญสินเชื่อ เพื่อกระตุ้นการซื้อรถยนต์ภายในปีนี้ ก่อนที่ภาษีสรรพสามิตรถยนต์ตามการปล่อยก๊าซคาร์บอนไดออกไซด์จะเริ่มบังคับใช้ปีหน้า โดยลีสซิ่งกสิกรไทยเข้าไปร่วมทำตลาดกับค่ายรถยนต์อย่างฮอนด้า ด้วยการให้โปรโมชั่นสินเชื่อเท่ากับค่ายรถยนต์ (แคปทีฟ) และจะขยายความร่วมมือไปยังค่ายรถยนต์อื่นๆ เช่น โตโยต้า เพิ่มในครึ่งปีหลัง
ทั้งนี้ กลยุทธ์ดังกล่าวน่าจะทำให้สินเชื่อเช่าซื้อปีนี้เติบโต 1.5% ยอดคงค้างอยู่ที่ 9 หมื่นล้านบาท หลังจากครึ่งปีแรกปล่อยสินเชื่อไปกว่า 3 หมื่นล้านบาท เติบโต 0.9% ท่ามกลางตลาดที่ติดลบตามสถานการณ์ยอดขายรถยนต์ที่หดตัว โดยปีนี้ประเมินว่ายอดขายรถยนต์ในประเทศจะอยู่ที่ 7.8 หมื่นคัน หดตัว 12-13% 
สำหรับคุณภาพหนี้สินเชื่อรถยนต์ยังน่าพอใจ โดยมีหนี้ที่ไม่ก่อให้เกิดรายได้ (เอ็นพีแอล) 1.29% ของสินเชื่อรวม เพิ่มขึ้นจาก 1% เมื่อสิ้นปีที่ผ่านมา และสิ้นปีนี้พยายามรักษาไว้ไม่เกิน 1.5% ด้วยการระมัดระวังการปล่อยสินเชื่อ ส่งผลให้อัตราปฏิเสธสินเชื่อขยับขึ้นเล็กน้อยเป็น 25% จากปกติ 10% ต่ำกว่าสินเชื่อประเภทอื่น เนื่องจากพนักงานจะมีคำแนะนำให้ลูกค้าที่เสี่ยงว่าจะกู้ไม่ผ่าน เช่น เพิ่มวงเงินดาวน์ หากลูกค้าทำได้ ก็ได้รับการอนุมัติสินเชื่อ ขณะที่ไตรมาสแรกมีการกันสำรองหนี้ไปพอสมควร คิดว่าเพียงพอถึงครึ่งปีหลัง
อย่างไรก็ดี นายสุรัตน์ ยอมรับว่า ตลาดสินเชื่อรถยนต์ยังมีการแข่งขันกันรุนแรง โดยดอกเบี้ยรถยนต์ของลีสซิ่งกสิกรไทยเฉลี่ยอยู่ที่ 2.45-2.65% แต่ยืนยันว่าจะไม่ทำตลาดดอกเบี้ย 0% แน่ เพราะมีความเสี่ยง แต่จะใช้กลยุทธ์ด้านราคาเข้ามาเสริมบ้าง โดยร่วมมือกับค่ายรถยนต์ เช่น ดอกเบี้ยปกติ 2.5% เมื่อมีค่ายรถยนต์เข้ามาสนับสนุนก็จะเหลือ 2.3% เป็นต้น ส่วนเงินดาวน์ ปกติจะกำหนดไว้ที่ 20% ขึ้นไปของราคารถยนต์